da en da nl ca da da de es da da da da da da da da da de da da da da da da da da nb da da en da nb en da da da da da da da da de da da da da da da da da da da da da da nl da en da da es nl da
Stærkt første halvår i Sparekassen Kronjylland | Sparekassen Kronjylland
1.9.2022 08:54:02 CEST | Sparekassen Kronjylland
Vækst i udlån, aktive kunder og renteafdækning på obligationer sikrer flot resultat, som betyder opjustering af forventningerne
Adm. direktør for Sparekassen Kronjylland Klaus Skjødt kan præsentere et resultat før skat på 257 millioner kroner.
- Vores kunder har i stor stil benyttet de stigende renter til at konvertere deres realkreditlån og dermed mindske deres restgæld. Derudover har tilbagebetalingen af udskudt moms i virksomhederne sammen med en generelt høj investeringslyst hos erhvervskunderne betydet, at lånebehovet er steget. Endelig har vi også i 2022 formået at tiltrække mange nye kunder, ikke mindst erhvervskunder, fortæller adm. direktør Klaus Skjødt.
Udlånet er det seneste år vokset med 19 procent, og det er en væsentlig årsag til, at Sparekassen Kronjylland har en pæn stigning i den grundlæggende indtjening. På grund af nedskrivningerne er halvårets resultat før skat dog faldet en smule i forhold til sidste år. Før skat er resultatet på 257 millioner kroner mod 266 millioner kroner i 2021.
- Nedskrivningerne er fortsat lave, men vi begynder så småt at se, at nogle virksomheder bliver pressede af de generelt stigende priser på ikke mindst el, gas og brændstof. Det ændrer dog ikke på, at langt de fleste af både vores erhvervs- og privatkunder har en stærk økonomi trods høj inflation og stigende renter, lyder det fortrøstningsfuldt fra Klaus Skjødt.
Klar på stigende renter
Efter en lang række år med historisk lave renter har de på det seneste bevæget sig opad. Det har betydet betydelige kursfald på obligationer. Alligevel formår Sparekassen Kronjylland i modsætning til mange af konkurrenterne at fastholde positive kursreguleringer. 81 millioner kroner har sparekassen tjent på den post i første halvår mod 48 millioner kroner i samme periode sidste år.
- Vi har altid haft en forsigtig placering af vores egenbeholdning. Derfor har vi haft en renteafdækning, så vores renterisiko var meget tæt på 0. Den er kommet os til gode i første halvår, da den har afbødet de faldende kurser på obligationerne, forklarer Klaus Skjødt.
Sparekassen Kronjylland opjusterer i forbindelse med regnskabet sine forventninger til et resultat før skat for hele året. Ved årsskiftet lød forventningen på 250 millioner til 300 millioner kroner, hvilket allerede er opnået ved halvåret. I stedet hedder forventningerne nu 425 millioner til 475 millioner kroner.
- Det er en meget usikker tid, og derfor har vi også været forsigtige i vores forventninger. Første halvår har dog været positivt på stort set alle områder, ligesom vores kunder helt generelt er økonomisk robuste i forhold til de udsving, vi ser lige nu. Derfor tror vi også, at vi i betydeligt omfang kan fortsætte den gode udvikling, fortæller Klaus Skjødt.
Sparekassen Kronjylland oplever også fortsat stor opbakning til garantmodellen, som betyder, at Sparekassen er en selvejende institution. Garantkapitalen og antallet af garanter er således også i første halvår steget pænt.
- Som garantsparekasse er det naturligt for os at have et langsigtet forretningsfokus, men vi skal selvfølgelig også samtidig sikre, at vi altid har en god indtjening og stærk solvens, så vi har en stærk sparekasse til både nuværende og kommende kunder, forklarer Klaus Skjødt.
Sparekassen Kronjylland har besluttet at kvittere for opbakningen ved at give garanterne direkte indflydelse på, hvordan Sparekassen årligt uddeler en million kroner.
- Med garant-millionen ønsker vi hen over året at sætte fokus på forskellige væsentlige temaer i samfundet, hvor garanterne kan foreslå, hvem der skal have et bidrag til at gøre en forskel i forhold til det tema. Vi har netop lanceret den med fællesskab som første tema. Jeg tror, at vi alle over de seneste år er blevet endnu mere bevidste om værdien af fællesskaber, men det er desværre ikke alle, der føler sig som en del af et fællesskab. Det vil vi gerne sætte lys på, fortæller Klaus Skjødt.
Klaus Skjødt via 89 12 24 13
Adm. direktør for Sparekassen Kronjylland Klaus Skjødt kan præsentere et resultat før skat på 257 millioner kroner.
Information om Sparekassen Kronjylland
89 12 24 00http://www.sparkron.dk/
Følg pressemeddelelser fra Sparekassen Kronjylland
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Sparekassen Kronjylland
Rod i økonomien kan få dig til at droppe studiet29.8.2022 13:00:00 CEST | Pressemeddelelse
Ny undersøgelse viser, at unge, der dropper ud af deres uddannelse, oftere har problemer med økonomien end deres medstuderende
Sparekassen Kronjylland fjerner negative renter for privatkunder25.7.2022 11:27:48 CEST | Pressemeddelelse
Fra 15. august skal privatkunder ikke betale negative renter for indlån i Sparekassen Kronjylland. I stedet bliver indlånsrenten 0 procent for alle privatkunder. Det sker i forlængelse af den renteændring, som Den Europæiske Centralbank og Nationalbanken besluttede i sidste uge. Fra 15. august bliver renten for erhvervskunder desuden hævet fra minus 0,95 procent til minus 0,45 procent, hvilket matcher den seneste ændring fra Nationalbanken.
Sparekassen Kronjylland forlænger hovedsponsoratet i Randers FC6.7.2022 14:13:37 CEST | Pressemeddelelse
To af byens nationale flagskibe fortsætter samarbejdet, da Sparekassen Kronjylland har forlænget hovedsponsoratet i Randers FC for yderligere tre år.
Sparekassen Kronjylland sender alle 750 medarbejdere på ESG-uddannelse13.6.2022 14:36:07 CEST | Pressemeddelelse
Som det første pengeinstitut i Danmark sender Sparekassen Kronjylland samtlige medarbejdere på uddannelse i bæredygtighed. Det skal give dem indsigt og klæde rådgiverne på til at snakke bæredygtighed med kunderne.
Sparekassen Kronjylland er Danmarks bedste arbejdsplads for 3. gang i træk17.3.2022 14:50:44 CET | Pressemeddelelse
Strategisk fokus på kunde- og medarbejdertilfredshed har givet to hattricks
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022